ועדת הכספים, כנסת 23, פרוטוקול מספר 54, 2020-05-26 10:00

עודד פורר: בוקר טוב לכולם.

עודד פורר: אני שמח לפתוח את ישיבת ועדת הכספים.

עודד פורר: היום ה-26 במאי 2020, ג' בסיוון התש"ף.

עודד פורר: הנושא הראשון על סדר-היום: מעקב אחרי יישום וביצוע הלוואות וקרנות המדינה.

עודד פורר: אנחנו בסוג של ישיבת המשך לישיבה שעשינו בשבוע שעבר, שהיא ישיבת מעקב שבה ראינו את הנתונים.

עודד פורר: אני חייב לומר שהתחושה, לא רק בנושא הקרנות בהכרח, אלא באופן כללי, גם מהדיווחים ששמענו אתמול לגבי המשך מתן הסיוע – אני חייב לומר שאני מאוד מאוד מוטרד.

עודד פורר: בממשלה אומרים: נגמר האירוע של הקורונה מבחינה כלכלית, ואני אומר לכם: אנחנו רק בהתחלה שלו.

עודד פורר: חברי הכנסת, הדיון הוא דיון מעקב.

עודד פורר: אני אתחיל דווקא עם החשב הכללי כדי לשמוע ממנו.

עודד פורר: חבר הכנסת לוי, ואז אעבור לסגן החשב הכללי.

מיקי לוי: תודה רבה, אדוני.

מיקי לוי: זה יהיה קצר מאוד.

מיקי לוי: התבשרנו ביומיים האחרונים שהממשלה ביטלה חד-צדדית את הפעימה השלישית.

מיקי לוי: מבחינתה האירוע נגמר, אין אנשים שנמצאים ברחוב או בשוק העבודה ללא עבודה.

מיקי לוי: לא שזה הרבה כסף, לא נהיים עשירים מזה, אבל זה דמי קיום.

מיקי לוי: הממשלה או האוצר אפילו לא טרחו להודיע לוועדת הכספים.

מיקי לוי: אני מניח, אדוני, שהוועדה הזאת צפויה למבול של בקשות בעקבות ההודעה החד-צדדית של הממשלה על ביטול הפעימה השלישית.

מיקי לוי: מבחינתה אירוע הקורונה הסתיים, אין בעיות, כולם חזרו לוועדה.

מיקי לוי: תודה לאל, פעמי משיח.

מיקי לוי: אני מתריע, אי-אפשר לבצע הכללה כזאת.

מיקי לוי: גם אם רוצים לחסוך כסף, צריך לבוא ולמדוד מי זכאי, מי ראוי, מי צריך, אחרת נמצא אותם מתגוללים ברחובות.

מיקי לוי: תודה רבה.

עודד פורר: תודה.

עודד פורר: עמית מרזאי ממשרד האוצר, נשמח לשמוע ממך דיווח גם על ביצוע הקרן, לפחות על הנתונים בידינו, הם נכונים לשבוע שעבר.

עודד פורר: הייתה התחייבות של שר האוצר לפני הוועדה, גם בהקשר של הקרן הזאת לפני חודש, שבתוך ימים ספורים – זה היה עד יום שלישי לפני שלושה שבועות – אמורה להגיע לאישור קרן לעסקים בסיכון.

עודד פורר: אני חייב לומר בהקשר הזה של עסקים בסיכון, חברי הכנסת, שעסק שהיה בסיכון לפני שלושה שבועות, לא בטוח שצולח את החודש הקרוב.

עודד פורר: הרי הרצון היה לתת זריקת אשראי מיידית דווקא לפצועים קשה, לאלה שחייבים אותה מהר כדי לשרוד את התקופה הזאת.

עודד פורר: אני מזכיר לכם שעסקים עדיין סגורים.

עודד פורר: חלק גדול ונכבד מהעסקים עדיין סגור.

עודד פורר: אני לא יודע אם יש לך את הפילוחים, עמית, אבל אני אשמח גם להתייחסות למגזר השלישי, כי לפחות ממה שדיווח לנו המקביל שלך, אלי ביתן, בשבוע שעבר, על ה-200 מיליוני שקלים שהוקצו לטובת המגזר השלישי, הוא אמר שהביצוע הוא אפס.

עודד פורר: גם כאן, העמותות פשוט קורסות.

עמית מרזאי: יש לי לדעתי את העמותות, ונכון לשבוע שעבר הביצוע לא היה אפס.

עמית מרזאי: אני אבקש שישלחו לי את הניתוח הזה.

עמית מרזאי: יש לנו ניתוח ראשוני שעשינו בשבוע שעבר בעניין הזה, אבל נתחיל עם הניתוח הכללי ונמשיך עם העמותות בהמשך.

עמית מרזאי: יש לנו שתי קרנות, כמו שאתם יודעים.

עמית מרזאי: הקרן הראשונה – הוקמה בתחילת אפריל, לעסקים קטנים ובינוניים, הקרן השנייה – הוקמה בסוף אפריל, לעסקים גדולים.

עמית מרזאי: נתחיל דווקא עם הקרן לעסקים גדולים, כי יש בה פחות בשר, וכן צריך לדווח עליה.

עמית מרזאי: יש לנו 51 בקשות של עסקים גדולים.

עמית מרזאי: הקרן כאמור היא קרן שנותנת מענה לעסקים עם מחזור של 200 מיליון שקלים וצפונה.

עמית מרזאי: קיבלנו 51 בקשות בסכום כולל של 2.4 מיליארדי שקלים.

עמית מרזאי: עד כה אושרו ארבע הלוואות בסכום של 266 מיליון שקלים.

עמית מרזאי: בקרן לעסקים גדולים אנחנו יכולים לספר שהקצבים הם לא הקצבים שאנחנו מכירים מהקרן לעסקים קטנים, כלומר, גם כמות הבקשות היא מאוד מאוד נמוכה וגם קצב הטיפול הוא מעט שונה בגלל החיתום היותר עמוק שנדרש בבקשות האלה.

עמית מרזאי: הבקשות האלה מטבען הן בקשות בסכומים הרבה יותר גבוהים.

עמית מרזאי: אנחנו זוכרים שמדובר בקרן שמאפשרת הלוואות של עד 100 מיליון שקלים לעסק, כשהמטרה של הקרן היא לתת מענה לעסקים הגדולים, שיחלחל דרך הפעילות במשק גם לעסקים הקטנים והבינוניים ויפגוש את המטרה שלשמה גם הקמנו את הקרן לעסקים קטנים, וייתן להם את התמריץ להמשיך את הפעילות העסקית בצורה טובה.

עמית מרזאי: זה לגבי הקרן לעסקים גדולים.

עמית מרזאי: הקרן לעסקים קטנים היא הקרן שאנחנו מכירים כבר כמעט חודשיים - - -

עודד פורר: למה הקרן לעסקם גדולים לא מפורסמת באתר?

עמית מרזאי: היא מפורסמת באתר.

עמית מרזאי: באותו אתר בדיוק שמפורסמת הקרן לעסקים קטנים מפורסמת גם הקרן לעסקים גדולים.

עמית מרזאי: אני מול האתר – גם התנאים, גם תנאי הסף, גם תהליך העבודה, גם שאלות - - -

עודד פורר: אני מדבר על התוצאות.

עמית מרזאי: אפשר לפרסם את התוצאות.

עמית מרזאי: הן בעיקר מתהוות כרגע.

עמית מרזאי: אני לא יודע מה דווח עוד בשבוע שעבר, אבל נכנסו לדעתי עוד שתי הלוואות מאז.

עמית מרזאי: הקצב עדיין לא מצדיק, עכשיו יכול להיות שכן.

עמית מרזאי: עד כה, לא היה בו בשר.

עמית מרזאי: נפרסם את הנתונים האלה בשמחה, אין בעיה.

עודד פורר: הקצב לא קשור לפרסום.

עודד פורר: הרבה פעמים דווקא הפרסום מגביר את הקצב.

עמית מרזאי: רק חיכינו שהבנקים והעסקים יתניעו את התהליך.

עמית מרזאי: זה לקח יותר זמן מהקרן לעסקים קטנים ובינוניים.

עמית מרזאי: בכנות, אנחנו ממקדים את המשאבים שלנו, גם אתם וגם אנחנו כמשרד האוצר ובכלל הממשלה, בעיקר במענה לעסקים הקטנים והבינוניים.

עמית מרזאי: זה באמת משך את מלוא תשומת הלב, ויכול להיות שכעת גם צריך לפרסם את המידע שמתהווה על העסקים הגדולים.

עמית מרזאי: אני מציין את זה לעצמי.

עמית מרזאי: זו נקודה חשובה.

עמית מרזאי: לגבי העסקים הקטנים והבינוניים, ניסינו כמה שיותר מהר לדלות את הנתונים, והוועדה התקיימה אתמול אחר-הצוהריים.

עמית מרזאי: נכון לאתמול בערב אלה הם הנתונים: יש לנו 61,100 בקשות, מתוכן נידונו 43,300 ואושרו 29,900 בקשות.

עמית מרזאי: אנחנו מדברים על שיעור אישורים של 69%-70% מהבקשות שנידונו.

עמית מרזאי: הבקשות שאושרו אושרו בסכום של 11.5 מיליארדי שקלים.

עמית מרזאי: אנחנו משיגים את היעד עם הקרן הזאת.

עמית מרזאי: אם אנחנו חוזרים על הדיונים המאוד אמוציונליים מתחילת אפריל.

עמית מרזאי: אמרנו שצריך סבלנות, ואנחנו יודעים לספר שכבר לפני שסיימנו 30 ימי עבודה הגענו ל-10 מיליארד אישורים בקרן הזאת, והיום אנחנו ב-11.5 מיליארד אישורים, בקצב של 1,000 עסקים שמקבלים כל יום הלוואות בקרן, בסכום מצטבר של 360-380 מיליוני שקלים.

עמית מרזאי: זה המון כסף ובקצב מהיר מאוד.

עמית מרזאי: אני אזכיר שאנחנו מדברים על כסף שזורם דרך המערכת הבנקאית, אבל לא רק, גם דרך המערכת החוץ-בנקאית.

עמית מרזאי: יש לנו עשרה גופים פיננסיים שמעמידים פה אשראי לכל העסקים במשק.

עמית מרזאי: העסקים שנדחים פעם אחת או - - - יכולים מייד להגיש בקשה לגוף אחר דרך המערכת.

עמית מרזאי: אני מזכיר שהמערכת הזאת קמה, והפרוצדורה הזאת התחילה ב-no time.

עמית מרזאי: אלה תהליכים שלרוב לוקחים ארבעה או חמישה חודשים במונחים ממשלתיים, הם הסתיימו בתוך שבועיים, לרבות מערכת חדשה ותהליך שהשתנה מהקצה אל הקצה בשביל המענה המהיר.

עמית מרזאי: מהנתונים שיש לנו, המענה הוא לא רק מהיר, הוא גם משמעותי, וכנראה גם מאוד מאוד מוצלח, גם מכיוון שאנחנו מדברים על שיעור אישורים גבוה מאוד מהבקשות שנידונו – 70% זה המון – וגם מכיוון שהניחושים שהתנהלו בשיח הציבורי סביב ענפים שמקבלים או לא מקבלים מענה, התבדו.

עמית מרזאי: אנחנו מתחילים לראות את הנתונים גם ברמה ענפית, אנחנו משלימים את הנתונים, נתונים שלא דווחו לנו על ידי עסקים, לכן אנחנו משלימים אותם במקביל, בתוך המאגר שנוצר אצלנו.

עמית מרזאי: אני יכול לומר לכם ששירותי ההארחה ובתי הקפה וההסעדה מקבלים אפילו בשיעורים גבוהים יותר מהממוצע בקרן, וזה אומר גם בצורה די חותכת שהמענה שניתן באמצעות הקרן, עם המנגנונים ועל אף הביקורת, אולי גם בגלל הביקורת, כיוון שהרבה מהביקורת יישמנו בתהליך ושיפרנו בקרן – בסופו של יום אנחנו בוחרים את הענפים שעלו כניחוש כענפים מאוד מסוכנים, שאולי לא יקבלו מענה בקרן, ואני שמח לבשר שהם אפילו מקבלים מענה גבוה מהממוצע בקרן.

עמית מרזאי: אין ענפים שמודרים לגמרי מהקרן, אבל כמובן יש ענפים שנמצאים מעל הממוצע ויש ענפים שנמצאים מתחת לממוצע.

עמית מרזאי: זה מוביל אותנו, אדוני היושב-ראש, לסוגיה שהעלית בפתח דבריך לגבי תוספת אשראי לעסקים מסוכנים, או לעסקים שדורשים איזה סיוע יותר אגרסיבי דרך המדינה.

עמית מרזאי: וכאן התבשרנו שהממשלה אישרה את התקציב וצפוי להיות אישור לתקציב גם בחוק-היסוד.

עמית מרזאי: כבר נהיה מוכנים לפתוח את המסלול הנוסף.

עמית מרזאי: כרגע אין מה לחשוש מבחינת הכסף, כיוון שאנחנו נמצאים בניצול של 11.5 מתוך 14 אפשריים.

עמית מרזאי: 8 ועוד 6 שאישרנו בוועדה במהלך החודש וחצי האחרונים.

עמית מרזאי: לפי הציפיות שלנו במהלך 18-15 ימי העבודה הבאים נתכנס לסכום של 14 מיליארד פלוס 4 מיליארד שאנחנו צפויים להקצות במסגרת העסקים המסוכנים עם הערבות המוגדלת, בדיוק כמו שנאמר על ידך קודם.

עמית מרזאי: זה ייתן את המענה לכל המלאי הקיים, לרבות העסקים שנמצאים בסיכון יותר גבוה.

עמית מרזאי: אני חושב שגם חשוב שהשיח יהיה סביב הסיכון ולא סביב הענפים.

עמית מרזאי: אנחנו לא רוצים להדיר ענפים, אנחנו רוצים לתת מענה לעסקים שצריכים את הסיוע, ולא משנה מאיזה ענף הם מגיעים.

עמית מרזאי: בסוף, בשוליים, גם אלה שמאושרים מעל הממוצע בענפים מסוימים, מכילים עסקים שמייצגים סיכון גבוה יותר מהחברים שלצדם.

עמית מרזאי: והפוך, אלה שמאושרים נמוך, יש עדיין חברים מאותם ענפים שמאושרים בקרן, על אף השיעורים הנמוכים יותר מהממוצע.

עמית מרזאי: אם מסתכלים מהקצה אל הקצה, הקרן נותנת מענה גם לביגוד ולהנעלה, גם להסעדה, גם לאירוח בבתי מלון, שיעורים מאוד מפתיעים, גם לבינוי, גם למחשוב ותוכנה.

עמית מרזאי: הקרן מבחינה הזאת לדעתי מראה שהתוצאות יפות מאוד, והן בעיקר מלמדות שהזרמנו הרבה מאוד כסף לעסקים בזמן מאוד מאוד קצר, ואני חושב שנוצר פה איזה אפקט, שאפשר לדבר עליו במונחים של סיוע מאוד משמעותי למשק.

עודד פורר: עמית, מה עושים עם 20,000 הבקשות שטרם נידונו, וברור לחלוטין שמבחינת יתרת הסכום בקרן של כ-3 מיליארד שקל, לא תשביע את תיאבונם.

עודד פורר: זה פעם אחת.

עודד פורר: פעם שנייה, אני שומע דיווחים בסוף השבוע, לפחות משני הבנקים הגדולים, גם בבין-לאומי וגם בפועלים, שהמכסה שלהם נגמרה.

עודד פורר: זה הדיווח.

עודד פורר: אני לא יודע אם יש פה מישהו מהבנקים, אבל הייתי שמח אם היו בודקים את הנתונים האלה עוד פעם.

עודד פורר: ממקור מוסמך בשני הבנקים האלה הם מדווחים שהמכסה נגמרה.

עודד פורר: צריך להבין, אני מניח אפילו בלי לבדוק, שאם יש 20,000 בקשות שטרם נידונו, שזה שליש מהבקשות שהוגשו – אני מניח שרובן נמצאות בבנקים האלה, בבנקים הגדולים.

עודד פורר: אם נגמרו להם המכסות, אפילו לא יתקיים עליהם דיון גם ב-15 הימים הבאים.

עודד פורר: דבר שני שאני רוצה לשאול אותך זה על לוחות-הזמנים לקרן של עסקים בסיכון.

עודד פורר: אני יודע שמחכים לחוק-היסוד, שהובטח שיגיע לכאן לפני חודש, ולא הגיע לכאן עדיין, הוא יוצבע רק ביום רביעי בעזרת השם בכנסת בקריאה הראשונה.

עודד פורר: בהנחה שהכול ירוץ מהר והוא יאושר בשבוע הבא, מרגע שהוא אושר, בתוך כמה זמן יש קרן?

עודד פורר: זאת אומרת, מה טווח הזמנים מרגע אישור חוק-היסוד ועד שאתם אומרים: הדלקנו, הסוויץ' של הקרן עבר ל-on?

עמית מרזאי: קודם כול, לגבי קצב הבקשות.

עמית מרזאי: אנחנו בשבוע השביעי של הפעילות של הקרן ועם 60,000 בקשות, כשכמעט 30,000 בקשות מתוך ה-60 הוגשו במהלך השבוע הראשון.

עמית מרזאי: מאז יש ירידה בהיקף הבקשות ברמה שבועית, בטח ברמה יומית.

עמית מרזאי: כבר בשבוע השני הייתה ירידה של 80% בהיקף הבקשות, זה הסתכם ב6,000-5,000 בקשות בשבוע השני, וכך הלאה.

עמית מרזאי: זה פוחת, כשבשבוע האחרון אנחנו מדברים על בערך 4,000, 4,200 בקשות בשבוע.

עמית מרזאי: זה השבוע הקודם.

עמית מרזאי: השבוע עוד נראה נמוך יותר.

עמית מרזאי: עוד נתון מעניין לגבי הבקשות שנקלטות הוא, שבין רבע לשליש מהבקשות הן בקשות לא חדשות, בקשות לסכומים נוספים, כנראה של עסקים שמבקשים לממש את זכאותם, אבל מה שאני רוצה לומר שאם אנחנו מסתכלים על העסקים במשק, שלפי נתוני הלמ"ס, שזה בסוף 2018, מסתכמים בכ-600,000 התיקים.

עמית מרזאי: אנחנו קיבלנו 10% מהעסקים כפניות לקרן וכבר כעת, הפניות החדשות שמתווספות, חלקן, הן אפילו לא מעסקים חדשים, אלא עסקים שחוזרים ונמצאים בתוך המערכת.

עמית מרזאי: זה מבחינת הקצב.

עמית מרזאי: לגבי המלאי שנותר, הוא כמובן מלאי שבנוי על קצב הבקשות שנקלטו.

עמית מרזאי: ראשון נכנס, ראשון יוצא.

עמית מרזאי: וככל שיש 20,000 בקשות, כולן יצטרכו לקבל מענה וכולן יקבלו מענה.

עמית מרזאי: כל הבקשות שבמלאי יקבלו מענה, גם אלה שנמסרות וגם אלה שייקלטו בהמשך.

עמית מרזאי: זה גם לגבי המלאי וגם לגבי הקצב.

עמית מרזאי: כרגע הקרן עובדת והיא תיתן את המענה, אנחנו גם מתכוונים להגדיל אותה ולקלוט בקשות נוספות, כמובן באופן רגיל, אין שום שינוי.

עמית מרזאי: ראיתי את הפרסומים אתמול, אני לא יודע על מה הם מבוססים.

עמית מרזאי: הקרן עובדת, בטח לא נסגרת בעוד יומיים, ויש מלאי ויש כסף חדש - - -

עודד פורר: עד עכשיו לא ענית על מה ששאלתי, עמית.

עמית מרזאי: אני עונה אחד-אחד, רשמתי לעצמי.

עמית מרזאי: זה לגבי המלאי והקצב.

עמית מרזאי: לגבי הכסף שנותר בבנקים, אני מכיר את הטענות והן לא מדויקות.

עמית מרזאי: מה שהבנקים לא אומרים זה שנשאר כסף, אלא שהוא כנראה לא פוגש מבחינתם את הציפיות של הביקוש.

עמית מרזאי: ברגע שנשחרר את הכסף הנוסף של הקרן לעסקים מסוכנים, הוא בהחלט יאפשר, אפילו יותר ממה שיש כרגע במלאי, כיוון שאנחנו מביאים בחשבון את הסכום הנוסף, עם הסתכלות קדימה על עוד בקשות במשך שבועיים רצוף.

עמית מרזאי: זה בטח ייתן מענה למה שיש ובטח יפתור גם את הבעיה, אם היא תצוץ, בשבועיים הקרובים.

עמית מרזאי: מעבר לזה, אני אומר לכם חד-משמעית, אני רואה את הנתונים, הם פה מולי, ברמת הבנק, אני יודע לנחש על מי אתה מדבר, ויש שם מאות מיליונים שעדיין - - - אני אומר את זה בצורה המאוד עדינה הזאת.

עמית מרזאי: מאחורי זה אני עומד, כי זה נתון שדיווחו לי הבנקים אתמול בערב.

עמית מרזאי: לגבי העסקים בסיכון, אנחנו כבר עכשיו נערכים, אנחנו לא מחכים עם הפרוצדורות אחר כך, אבל אחרי חוק-היסוד נצטרך לבוא אליכם, לוועדת הכספים, כדי לקבל את אישורכם להעמדת ערבות בסכום גבוה יותר, בסכום נוסף, כמו שקובע החוק, ומייד אחר כך יתוקן ההסכם עם כל עשרת הגופים שנמצאים בקרן.

עמית מרזאי: התהליך יהיה אותו תהליך, הוא יהיה שקוף ללקוח, שיצטרך לעשות בדיוק את אותן פרוצדורות שהוא עושה היום.

עמית מרזאי: הקליק הזה וההגשה בחצי דקה עדיין רלוונטיים, וכל מה שישתנה זה מערכת היחסים שלנו עם הגופים המממנים, שיוכלו לקבל הגנה גבוהה יותר ולתת מענה רחב יותר לעסקים נוספים.

עמית מרזאי: מבחינת פרקי הזמן, מייד כשיש לנו את האישור, אנחנו כבר נשגר את הפנייה לוועדת הכספים.

עודד פורר: מרגע שוועדת הכספים תאשר את הפנייה, עמית?

עמית מרזאי: זה תיקון להסכם, אנחנו נהיה מוכנים איתו כבר קודם, אנחנו נשגר אותו מייד, כמו שעשינו עד עכשיו, היושב-ראש.

עמית מרזאי: עד עכשיו, בכל פעם שפנינו אליכם כבר היינו מוכנים עם הגדלת הכסף קודם - - -

עודד פורר: זה היה לוקח בערך שבועיים, ממה שראינו בפעמים הקודמות, עד שהקרן הייתה יוצאת לפועל.

עמית מרזאי: סליחה?

עודד פורר: בפעמים הקודמות שמתי לב שלקח שבועיים מרגע שאישרנו בוועדה, עד שהקרן התחילה לפעול.

עמית מרזאי: הייתה פעם אחת שהתנענו את הקרן.

עמית מרזאי: אני מזכיר, ב-24 במארס היינו אצלכם בוועדה, והקרן לאחר שבוע עבדה, ב-1 באפריל היא כבר עבדה.

עודד פורר: אני מדבר על הקרן לעסקים הגדולים, לקח לה שבועיים לצאת לדרך.

עמית מרזאי: לקרן לעסקים גדולים לקח שבועיים?

עמית מרזאי: אני לא זוכר.

עמית מרזאי: יכול להיות.

עמית מרזאי: זה לא טווחי הזמן שאנחנו מדברים עליהם במסלול הנוסף.

עמית מרזאי: ממש לא.

עמית מרזאי: הפוך, אנחנו נהיה מוכנים הרבה קודם, כפי שאמרתי.

עמית מרזאי: תודה, עמית.

עמית מרזאי: מאירה מבנק ישראל.

מאירה וינטרוב: אני מהפיקוח על הבנקים, אני רוצה להתייחס לסוגיה של המיצוי של המכסה.

מאירה וינטרוב: גם אנחנו, הפיקוח על הבנקים, מקבלים דיווחים שבועיים מהבנקים, ולפי הדיווח שיש בידינו ולפי השיחות שקיימנו עד אמש, כמו שציינת, כבוד היושב-ראש, שני הבנקים הגדולים קרובים למיצוי של המכסה.

מאירה וינטרוב: זאת אומרת, הם קרובים למיצוי ברמה שבתוך מספר ימים הם יסיימו את המכסה שהוקצתה להם אגב הקרן לעסקים.

מאירה וינטרוב: בנוסף, העובדה שהאתר עדיין פתוח, עסקים נוספים, שמבינים שהם נמצאים בקשיים, מגישים בקשות מדי שבוע.

מאירה וינטרוב: לפי הנתונים שבידינו עולה מספר הבקשות לקרן ברמה של 2,000 בקשות מדי שבוע.

מאירה וינטרוב: זאת אומרת, בנוסף לזה שהם קרובים למיצוי, עסקים נוספים מתווספים לצורך הזה.

מאירה וינטרוב: ולכן חשוב להגדיל את המכסה.

מאירה וינטרוב: ה-14 מיליארד למעשה קרובים למיצוי.

מאירה וינטרוב: זה מפוזר על שישה בנקים, ולכן יש מיצוי, לפחות בבנקים הגדולים, ששם הנתח של הלקוחות בעסקים הקטנים הוא מאוד גדול, והם חוששים שהם לא יוכלו לתת מענה.

מאירה וינטרוב: זה לעניין המיצוי.

עודד פורר: תודה.

עודד פורר: עוד משהו, מאירה?

מאירה וינטרוב: לגבי הקרן לעסקים גדולים, לא כל הבנקים הצטרפו, ולכן הקצב לא יהיה דומה לקרן לעסקים קטנים ובינוניים, אפילו בנקים גדולים לא יצטרפו.

מאירה וינטרוב: יכול להיות שזה נובע גם מהתנאים שהמדינה נתנה.

מאירה וינטרוב: יש שם את העניין ששיעור הדיפולט נמוך יותר, העובדה שהמדינה לא משתתפת בריבית הגרייס לשנה, ויש עוד נתונים.

מאירה וינטרוב: הציפיות צריכות להיות בהתאם, הקצב לא יהיה הקצב של הקרן הנוכחית.

עודד פורר: ברור.

עודד פורר: רואים גם בהיקף.

עודד פורר: תודה.

עודד פורר: עמית, אני ארצה שתתייחס לזה אחר כך.

עודד פורר: רונן לוי מאיגוד המוסכים.

רונן לוי: מה קורה לגבי פתיחת שוק ההלוואות לספקים אחרים, שהם לא בנקים?

רונן לוי: מאחר שאנחנו יודעים שאצלנו רוב המוסכים שביקשו, עדיין לא נענו, אנחנו בעצמנו עכשיו הוצאנו קרן שהאיגוד נתן לה ערבות, כי ראינו שיש כאן מצוקה ואנשים פונים אלינו.

רונן לוי: ממה שאנחנו יודעים, בסכום הכללי, רוב העסקים שקיבלו בסופו של דבר, זה אנשים שהיו פחות צריכים אותן.

רונן לוי: אנחנו צופים שהבעיה של כל מה שקרה בקורונה תתחיל ביוני-יולי, אנחנו רק בפרומו של הבעיה הכלכלית בענף שלנו, ואנחנו רוצים לקבל מענה, לדעת מה קורה, וגם שהנתונים יהיו ישימים.

רונן לוי: בסופו של דבר, אם אנחנו פונים ומריצים אנשים לכל מיני מקומות, שזה יהיה ישים, יהיה פשוט ואנשים יוכלו לקבל הליך קצר, ולקבל את הכסף או לדעת אם הם לא מקבלים, כי אנחנו גם יודעים על הרבה שלמעשה שמו אותם בהקפאה – אין להם תשובות, לא כן, לא לא, הם לא יודעים מה לעשות.

רונן לוי: תודה.

עודד פורר: מישהו מחברי הכנסת רוצה לשאול שאלה לפני שאנחנו סוגרים את העניין הזה?

עודד פורר: – חבר הכנסת מיקי לוי.

מיקי לוי: אני מבקש לשאול, אדוני היושב-ראש, לא כל ההלוואות מוצו.

מיקי לוי: יש כרגע על פי המדווח סדר גודל, נדמה לי, 14 מיליארד שקלים, אם אני לא טועה.

מיקי לוי: להערכתנו הבקשות שחונות בדרך שוות לסדר גודל של 3-2.5 מיליארד, פלוס מינוס.

מיקי לוי: זו הערכה גסה מאוד.

מיקי לוי: האם כאשר כל ההלוואות יידונו ויהיה חסר כסף בקרן – האם יש כוונה למשרד האוצר למצות את הבקשות שחונות כרגע בבנקים או לעשות הפתעה לוועדת הכספים ולהגיד כמו בפעימה השלישית, שאין פעימה שלישית כאילו אנחנו אחרי האירוע?

מיקי לוי: תשובה ברורה האם יש כוונה למצות את כל ההליך לגבי כל הבקשות שחונות כרגע.

מיקי לוי: יהיה חסר כסף, אין בכלל ויכוח.

מיקי לוי: תודה.

עודד פורר: עוד מישהו מחברי הכנסת?

עודד פורר: נתנאל היימן מהתאחדות התעשיינים, רצית להגיד מילה, ואז אני רוצה לתת לעמית מהחשב הכללי להתייחס.

נתנאל היימן: אדוני, תודה.

נתנאל היימן: שתי הערות.

נתנאל היימן: האחת לגבי המכסה, עמית דיבר על 20,000.

נתנאל היימן: לפי הכספים שיצאו עד עכשיו, שזה בערך 400,000 בממוצע להלוואה, הסכום אמור להיות יותר מ-3 מיליארד שקלים.

נתנאל היימן: זה יוצא משהו כמו 6 מיליארד, במקרה שהממוצע נשמר על 400,000 שקל להלוואה.

נתנאל היימן: הערה שנייה.

נתנאל היימן: מה קורה לגבי ההמשך?

נתנאל היימן: קצת מדאיג אותי שאנחנו נמצאים פה באווירה של סוף קורס וכאילו נחים על זרי הדפנה.

נתנאל היימן: אני חושב שיש הרבה עסקים שנראה את הפגיעה בהם בחודש מאי, בחודש יוני, שכרגע הם לא חושבים שהם קליינטים של הקרן הזאת, אבל המשבר הכלכלי עדיין אתנו, גם בארץ וגם בעולם.

נתנאל היימן: אני חושב שכן צריך לתת איזה קרן המשכית בנושא הזה.

נתנאל היימן: לגבי העסקים בסיכון, מה בדיוק יהיה שם הפרמטר?

נתנאל היימן: אין לנו עדיין ודאות לעסקים האלה מי יהיה זכאי ובאלו תנאים.

עודד פורר: תודה.

עודד פורר: עמית.

עמית מרזאי: תודה.

עמית מרזאי: נעבוד לפי הסדר.

עמית מרזאי: קודם כול, בהתייחס לאמירות של הפיקוח על הבנקים, יש שבעה בנקים, לא שישה בנקים, ואנחנו לא מתייחסים לבנקים כשחקנים בלעדיים, כי יש גם גופים חוץ-בנקאיים, גם חברות כרטיסי האשראי, גם גופים חוץ-בנקאיים אחרים, כך שיש לנו עשרה גופים מממנים.

עמית מרזאי: כך אנחנו מסתכלים על זה.

עמית מרזאי: זה בעניין של המממנים.

עמית מרזאי: זה חשוב, כיוון שזה הכלי שנותן את הסיוע הרחב לאוכלוסייה.

עמית מרזאי: לגבי הקרן לעסקים גדולים, אנחנו סבורים שלא רק שהיא אטרקטיבית, היא אטרקטיבית מדי.

עמית מרזאי: זה נכון שלא כל הבנקים הצטרפו, אבל זה בסדר גמור, כיוון שאנחנו עדיין מצליחים ליצור את המענה.

עמית מרזאי: רק בשביל הפרופורציות, שימו לב על מה אנחנו מדברים.

עמית מרזאי: אחרי כמעט חודשיים של עבודה בקרן לעסקים קטנים-בינוניים, שבהגדרה אפשר להניח, אני חושב שאף אחד לא יחלוק, נמצאים בסיכון גבוה יותר מעסקים גדולים יותר באופן מובנה, שם ראינו כ-10% שפונים לקרן.

עמית מרזאי: כשאנחנו מדברים על הקרן לעסקים גדולים, אלה נתונים שאני מניח שעד עכשיו התעלמו מהם.

עמית מרזאי: אנחנו לא מדברים על 600,000 עסקים, מדברים כנראה גם על פחות מ-1,000 עסקים כאלה שהמחזור שלהם הוא 200 מיליון שקלים וצפונה.

עמית מרזאי: ועדיין פנו נכון להיום – הקרן עוד לא סיימה חודש של עבודה – כ-7% מהעסקים.

עמית מרזאי: אז בואו ניקח דברים בפרופורציות ולא נדבר על כישלון או הצלחה.

עמית מרזאי: כמו שהזהרנו בקרן לעסקים קטנים, צריך להמתין, כי את הכסף סופרים במדרגות.

עמית מרזאי: לגבי הקרן לעסקים גדולים, אנחנו סבורים ש-50 הבקשות האלה הן משמעותיות, כנראה שגם יגיעו עוד, כי הקצב ממשיך ברמה יומית, ובאופן טבעי הוא נמוך יותר, כי נקודת הפתיחה היא כמות עסקים קטנה יותר.

עמית מרזאי: לגבי המנגנון, אנחנו עומדים מאחוריו לחלוטין, ואנחנו חושבים שלא נכון להשתמש בכספי הציבור ולהקצות בצורה בזבזנית, כיוון שיש מי שמניח שהם לא מתאימים.

עמית מרזאי: הפוך, הם מתאימים.

עמית מרזאי: אני חושב שאנחנו גם מוכיחים את זה באמצעות הקרן לעסקים קטנים ובינוניים עכשיו, שהשיח לגביהם היה מאוד ברור בתחילת הפעילות.

עמית מרזאי: אנחנו עמדנו על העקרונות המקצועיים, ועכשיו אנחנו רואים את המספרים, את הביצועים ואת הענפים, ואנחנו רואים שלא היה צריך לבזבז יותר כספי ציבור, כי השימוש היה מדוד ומתון, והמענה ניתן, ולכן בואו נחכה לסוף, לפני שעושים סיכומים.

עודד פורר: עמית, הטפיחות שלכם על השכם הן באמת ראויות לציון, אבל אני חייב לומר לכם משהו:

עודד פורר: המבחן הוא לא רק בכמה אתם תצליחו למצות את הכסף, המבחן הוא כמה עסקים ישרדו את האירוע הזה.

עודד פורר: ואתם צריכים להבין שעסק לפעמים, ובחלק נכבד מהמקרים, שיקבל את ההלוואה מאוחר מדי, היא תהיה חסרת טעם עבורו, ויש עסקים שכבר לא מגישים את הבקשות להלוואות, מהסיבה הפשוטה, שהם כבר לא ייפתחו.

עודד פורר: לכן השאלה היא לא באמת אם תצליחו לנצל את כל הכסף.

עודד פורר: אין לי ספק שאתם תנצלו את כל ה-14 מיליארד, ואני אומר לך: אתה תשים עוד, ואתה תנצל עוד.

עודד פורר: תשימו לב לזה, אתם חיים בתחושה שאתם אחרי האירוע, אתם רק בתחילתו.

עודד פורר: חלק גדול מהעסקים מתחילים להרגיש עכשיו, ביוני יתחילו להרגיש.

עודד פורר: מי שהבין את זה מראש, הצטייד בכסף מראש.

עודד פורר: אני אומר לך שכל הקרן הראשונה, כל ה-6 מיליארד הראשונים שהוצאתם, הוצאתם את זה לעסקים שלא היו צריכים את ההלוואה, אלא הצטיידו מראש.

עודד פורר: הם אומרים: עכשיו יש לי אפשרות לקחת הלוואה בתנאים נוחים, אני אקח אותה, כי אני עסק טוב, וגם הבנקים נתנו את זה קודם כול לעסקים הטובים.

עודד פורר: הקרן בסיכון, הייתה צריכה להיות הקרן הראשונה שיוצאת.

עודד פורר: זה שהיא יוצאת שלושה חודשים אחרי האירוע – אני גם אומר לך, יכול להיות שאולי לא יהיו בה הרבה פניות, כי העסקים שהיו בסיכון, לא בטוח שהם שרדו את שלושת החודשים האלה.

עודד פורר: את הנתונים האלה אתם תראו בסוף.

עודד פורר: אתם מרוצים מהקצב, ואני אומר לכם: אני לא מרוצה מהקצב, גם עכשיו.

עודד פורר: וזה לא עניין אישי, אבל התחושה שאתם מעבירים כאילו שאנחנו כבר בסוף האירוע, הכול על מי מנוחות.

עודד פורר: אתם בתחילת האירוע.

עמית מרזאי: תראה איך קפצנו מנושא לנושא שלא באותו נושא.

עמית מרזאי: אני דיברתי על הקרן לעסקים גדולים, ניסיתי להסביר למה האמירה לא צריכה להתייחס כרגע לקצב, אלא צריכים לקחת אותה בפרופורציות, וקפצנו לדברים אחרים.

עמית מרזאי: אנחנו פה לא כדי לטפוח לעצמנו על השכם, אני חושב שאם היינו מנהלים את הבנקים או את - - -, היינו מבינים שהאירוע לא נגמר.

עמית מרזאי: אני אומר את זה בחצי הלצה, אבל אני מתכוון לזה מאוד מאוד ברצינות.

עמית מרזאי: אנחנו לא משדרים עסקים כרגיל.

עמית מרזאי: האירוע מבחינתנו בכלל לא נגמר, הוא נראה בדיוק אותו דבר, וזה המשך רציף של 24 במארס, 1 באפריל וה-1 במאי.

עמית מרזאי: אני אומר את זה בצורה כנה ובאחריות.

עמית מרזאי: לגבי ההנחות, אנחנו מנסים להישען על האינפורמציה והמידע שיש לפנינו, אבל אני לא חושב שאנחנו רוצים להתחפר כרגע בדברים.

עמית מרזאי: אני מקבל את ההערות שלך, ואנחנו גם לוקחים את הביקורות, כמו שאתם יודעים, ומטפלים באמירות של הוועדה.

עמית מרזאי: אנחנו לא מתעלמים מהן, לחלוטין לא.

עמית מרזאי: בדיוק הפוך, וגם הוכחנו את זה לאורך הדרך.

עמית מרזאי: בהתייחס לאמירות של איגוד המוסכים, מעבר לעובדה שהמוסכים מקבלים, וזה נכון שהם מקבלים מתחת לממוצע – דיברנו על ענפים שנמצאים מעל, הם נמצאים מתחת לממוצע האישורים – הם עדיין מקבלים.

עמית מרזאי: אני חושב שאנחנו צריכים להישען על האינפורמציה שזורמת אלינו, היא זורמת מעט באיחור, אבל היא זורמת וזה טוב.

עמית מרזאי: האמירה שהקרן נותנת מענה לכל הענפים היא אמירה משמעותית.

עמית מרזאי: לגבי ענפים או עסקים שצריכים לקבל סיוע נוסף, לא קיבלו סיוע וכו', אני מזכיר שהקרן היא כלי אחד מבין כלים רבים שהמדינה הניחה על השולחן.

עמית מרזאי: זה הכלי אגב שאני יודע לדבר עליו בצורה מלאה, כי אחרים לא נמצאים במגרש שלנו.

קריאה: זה הכלי היחיד, לא הכלי העיקרי.

עמית מרזאי: אני רק אומר שלצד הערבויות וההלוואות יש כלי סיוע אחרים שמתאימים לעסקים נוספים והכלים משלימים האחד את השני, וכך צריך להתייחס אליהם.

עמית מרזאי: ככל שאנחנו מדברים על הקרן להלוואות בערבות מדינה, אני חושב שאנחנו צריכים למקד את השיח בקרן, התנאים של הקרן בכסף ובמענה.

עמית מרזאי: אגב, אדוני היושב-ראש, בהמשך לדברים שאתה אומר, ככל שהקרן תגדל, תחת ההנחה שהעלית לגבי עסקים טובים או טובים פחות, היא בהכרח תיגע יותר ויותר בעסקים טובים פחות, לשיטתך.

עמית מרזאי: אני רוצה לומר, ואמרתי את זה גם קודם, אנחנו לא נברח מהמלאי הקיים.

עמית מרזאי: כל המלאי שקיים יקבל מענה גם אם צריך להגדיר את הכמויות והסכומים.

עמית מרזאי: אני רק רוצה לתקן את החברים מההתאחדות בקשר לסכומים.

עמית מרזאי: אנחנו כרגע נמצאים על 11.5 מיליארד שקלים אישורים, ולפי הקצב הנוכחי, שלא מבוסס על הממוצע של הקרן, אלא על הממוצע של כל אחד מהבנקים, לפי כמות שנותרה לו, לפי שיעור האישורים שהוא נותן, יש לנו עוד 5 מיליארד שקלים שצפויים לצאת נכון להיום, ולכן אני אומר שתחת ה-4 הנוספים שנוסיף, אנחנו נמצאים במצב שבו, עם תחזית קדימה של 17-15 ימים, אנחנו נמצה את ה-18 מיליארד שקלים כנראה, ומשם אנחנו צריכים עוד פעם לקבל את ההחלטות.

עמית מרזאי: אנחנו נצטרך לקבל אותן הרבה קודם, אבל אנחנו נערכים לזה בדיוק ברמה הזאת, אנחנו מנהלים את הכסף ואת התקציב כך שלא יהיה פער בין צורך לבין המענה שניתן.

עמית מרזאי: ולגבי הבנקים הגדולים, אני עדיין עומד על זה שיש מאות מיליונים שטרם חולקו, ואני לא מקבל את זה שזה יסתיים השבוע, כי אתמול בערב שוחחתי עם אחד מהם, שיש לו עוד ועדה בתחילת השבוע הבא, אז כנראה שלא יסתיים השבוע.

עמית מרזאי: אלה הדברים.

עודד פורר: תודה.

עודד פורר: רועי כהן נשיא לה"ב, ויש לי עוד שאלה אליך, עמית.

רועי כהן: בוקר טוב, אדוני יושב-ראש הוועדה, אני שמח שאתה ממשיך בקצב הזה של העלאת נושא העצמאים והעסקים הקטנים לסדר-היום.

רועי כהן: אני לא מכיר את עמית, אני שומע אותו והוא נותן סקירה.

רועי כהן: הייתי שמח אם היה מגיע לכאן החשב הכללי, רוני חזקיהו, ומסתכל לי בלבן של העיניים.

רועי כהן: לפני חודש וחצי היינו יחד באותו חדר, יחד עם שר האוצר הקודם, משה כחלון, והוא הבטיח לי שבתוך מספר ימים תהיה קרן בערבות מדינה של 4 מיליארד שקלים לענפים בסיכון.

רועי כהן: אנחנו נמצאים חודש וחצי אחרי, ואחרי שהובטח גם לוועדה הזאת, ועדיין אין את אותה קרן.

רועי כהן: ואני חושב שזאת שיטה.

רועי כהן: זה לא שחס וחלילה מישהו לא רוצה להקים, זה שיטה שבינתיים מנכה מאותן בקשות הלוואות את אותם עסקים שקורסים, ואולי לפי גישת משרד האוצר, אין להם הצדקה בכלל להתקיים, כי אם הם לא יודעים להסתדר חודשיים וחצי במשבר הקורונה, אולי בכלל לא צריך לעזור להם.

רועי כהן: זה לדעתי מה שעולה מרוח הדברים של עמית.

רועי כהן: ועמית, אתה לא מתייחס לאותם 15,000 עסקים שסירבת להם.

רועי כהן: עזוב לשים את הפוקוס על אותם עסקים שנתת להם.

רועי כהן: מה עם אותם עסקים שלפני זה הם היו עסקים טובים, וכל מה שעשית זה שסגרת להם את הדלת, אמרת להם: תסגרו את העסקים שלכם ותסתדרו לבד, והיום אתה אומר להם: אני לא יכול לתת לכם הלוואה ואני לא יכול לתת לכם חמצן, והשארת אותם לבד?

רועי כהן: אלה אותם עשרות אלפי עסקים שכרגע לא יודעים מה קורה איתם.

רועי כהן: כל רגע אני אומר כמו מנטרה, עובר מערוץ אחד לאחר להתראיין שמדינת ישראל, ממשלת ישראל הבטיחה שיהיו דמי אבטלה במאי לאותם ענפים שלא פתחו.

רועי כהן: היא הבטיחה את זה.

רועי כהן: שר הכלכלה הקודם הלך להתראיין תחת כל עץ רענן ואמר: יהיו דמי אבטלה לעצמאים בחודש מאי.

רועי כהן: היום אנחנו שומעים שאין את זה.

רועי כהן: הבטיחו את אותו מענק סיוע להחזרת עובדים, אנחנו כבר חודש וחצי אחרי ואין מענק.

רועי כהן: עמית, פרצופה של המדינה נחשף.

רועי כהן: כרגע כל מה שמעניין את המדינה זה כמה עסקים לא ישרדו את הדבר הזה והם ינכו את עצמם מאלה שמבקשים עזרה, ויהיה פה חיסכון למדינה.

רועי כהן: זה מה שאנחנו מרגישים.

רועי כהן: אתה זה שהיום צריך לשמוע את זה, אבל זה מה שאנחנו מרגישים, כל העצמאים והעסקים קמו היום בבוקר למציאות שההבטחות הן הבטחות רק על הקרח.

רועי כהן: אולי בכלל אין שום רצון לממש את אותן הבטחות.

רועי כהן: הבטיחו את הקרן בערבות מדינה של 4 מיליארד שקלים, אנחנו כבר חודש וחצי רודפים אחרי זה.

רועי כהן: הבטיחו לפתור את הבעיה של העסקים שבשנת 2018 הפסידו ויוכלו לקבל לפי שנת 2019, זה לא קורה.

רועי כהן: הבטיחו לפתור את העניין של שוטף פלוס 60, יש המלצה של רשות המיסים, זה לא קורה.

רועי כהן: מה קורה כאן?

רועי כהן: מי לוקח אחריות?

רועי כהן: אולי יש פטנט חדש?

רועי כהן: עודד פורר, אני חושב שראש הממשלה צריך ללכת ולרשום פטנט.

רועי כהן: הוא המציא שיטה שהעצמאים חיים מהאוויר.

רועי כהן: הם אוכלים אוויר, הם שותים אוויר, הם קונים עם אוויר.

רועי כהן: וואלה, זו המצאה חדשה.

רועי כהן: אולי יש פה משהו שנלך לקבל על זה פרס גינס.

רועי כהן: יש פה מדינה שבוחרת שעצמאים יחיו מהאוויר.

רועי כהן: אולי בצורה כזאת או אחרת האוויר ייתן לכם מחר איך לקנות במכולת, האוויר ייתן לכם איך לאכול.

רועי כהן: וואלה, תאמין לי, זו בדיחה עצובה.

יוליה מלינובסקי: אבל רועי, שמענו אותך - - -

רועי כהן: זה סיפור עצוב של חצי מיליון עצמאים.

רועי כהן: אנחנו לא נוותר.

רועי כהן: אנחנו נהיה כאן, כדי להזכיר לכם בכל פעם מחדש את ההבטחות שלכם, את זה שיש פה חוסר אמון וניתוק מוחלט בין מה שקורה בדרג המדינה לבין מה שקורה בשטח.

רועי כהן: ולשמחתי, חבר הכנסת עודד פורר גורם לכך שבכל פעם תקבלו את זה שוב פעם ושוב פעם בפנים.

רועי כהן: הבוקר עלתה שורה של אנשים: צלמים, עובדי במה, תיאורנים, שחקנים, מורי דרך, סוכני נסיעות, נהגי הסעות.

רועי כהן: אדם שקנה רכב כדי להסיע ילדים שלנו בסיכון, ילדים מוגבלים – לבוא ולעזור לאותו בן-אדם שכרגע אין לו הכנסה כי המדינה לא יודעת לשלם לו, כי אין כרגע הסעות.

רועי כהן: למה המדינה לא לוקחת אחריות?

רועי כהן: ראש הממשלה ב-3 במאי הודיע קבל עם ועדה: אנחנו ניקח אחריות על אותם ענפים שלא חוזרים לעבודה – אנחנו זה המדינה – אנחנו סגרנו להם את העסקים, אנחנו נדאג שהם יקבלו, לפחות שיהיה להם למחיה.

רועי כהן: מה קורה כאן?

רועי כהן: מדוע המדינה - - -

יוליה מלינובסקי: רועי, שמענו אותך שאתה די מסונכרן עם ראש הממשלה.

עודד פורר: תודה.

עודד פורר: תודה, יוליה.

עודד פורר: רועי, האוויר הוא מארץ הקודש, יכול להיות שבגלל זה הוא מצליח להחזיק את האנשים בחיים.

עודד פורר: הטענות האלה לא היו בהכרח לחשב הכללי, אלא רק חלק מהן.

עודד פורר: הטענות הן טענות לממשלה, ויש לנו הרבה כאלה לצערי.

עודד פורר: אני מסכים עם כל מה שנאמר כאן.

עודד פורר: עמית, אני אבק ממך רק אם תוכל לשלוח לנו, כי הבנתי שיש לכם את זה – ביקשנו את זה כבר מספר פעמים, אבל אני מבין שיש לך את הפילוח לענפים.

עודד פורר: אני אשמח אם תעביר אותו לוועדה, כדי שנעביר אותו לכל חברי הוועדה.

עודד פורר: בסדר?

עמית מרזאי: אין בעיה.

עמית מרזאי: בסדר גמור.